ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3098/96 υποβολή: Anita Pollack (PSE) προς την Επιτροπή (18 Νοεμβρίου 1996)

Θέμα: Πρωτεύοντα (θηλαστικά) και έρευνα

Σε ποιές ενέργειες θα προβεί η Επιτροπή ώστε να μειωθεί η χρήση πρωτευόντων εκτός ανθρώπου για έρευνα;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-3098/96 και E-3100/96 (19 Δεκεμβρίου 1996)

Η εισαγωγή πρωτευόντων στην Κοινότητα είναι νόμιμη. Οι εθνικές αρχές θεωρούν ότι τα πρωτεύοντα καλύπτουν ζωτικές ανάγκες στην βιοιατρική έρευνα, οι οποίες δεν είναι δυνατόν να ικανοποιηθούν με την προμήθεια και χρήση ζώων που βρίσκονται ήδη στην Κοινότητα.

Παρά τις δραστηριότητες του Ευρωπαϊκού δικτύου πόρων πρωτευόντων (Eupren), που συνεστήθη για την προαγωγή της αναπαραγωγής και την εξασφάλιση της διαθεσιμότητας πρωτευόντων στην Κοινότητα, ο αριθμός επί τούτου γεννηθέντων πρωτευόντων δεν καλύπτει τις ανάγκες της ευρωπαϊκής έρευνας. Κατά συνέπειαν, θα παραμένει η ανάγκη εισαγωγής τους.

Στις 17-18 Δεκεμβρίου 1996 πραγματοποιήθηκε στις Βρυξέλλες Ευρωπαϊκό συνέδριο για την δεοντολογία της χρήσεως πειραματοζώων. Αναμένεται ότι ένα από τα αποτελέσματα του εν λόγω συνεδρίου θα είναι η επίτευξη συμβιβασμού μεταξύ των θέσεων που στηρίζουν οι ερευνητές και των θέσεων των φορέων που μεριμνούν για τα ζώα.

Η Επιτροπή έχει συνείδηση της σημασίας του ζητήματος, το οποίο συζητείται τακτικά στις συνεδριάσεις της με τις εθνικές αρχές που έχουν ως αντικείμενο την εφαρμογή της οδηγίας 86/609/ΕΟΚ ((ΕΕ αριθ.L 358, 18.12.1986. )) περί της προστασίας των πειραματοζώων.
ΓΡΑΠΤΗ ΕΡΩΤΗΣΗ E-3502/96 υποβολή: Miguel Arias Caρete (PPE) προς την Επιτροπή (9 Δεκεμβρίου 1996)

Θέμα: Ελαιόλαδο για τη βιομηχανία κονσερβοποίησης ιχθύων στην ΕΕ

Έχει υπόψη της η Επιτροπή τη διαφορά που υφίσταται σήμερα μεταξύ της τιμής του ελαιολάδου που καταβάλλει η βιομηχανία κονσερβοποίησης ιχθύων στην Ευρωπαϊκή Ένωση, για τη χρησιμοποίησή του στα προϊόντα της, και της διεθνούς τιμής του ελαιολάδου;

Μπορεί να μας αναφέρει η Επιτροπή ποιά μέτρα προτίθεται να λάβει για να εκλείψει αυτή η διαφορά και να καταστεί δυνατή η αύξηση της ανταγωνιστικότητας της εν λόγω βιομηχανίας σε σχέση με τα αντίστοιχα προϊόντα τρίτων χωρών;

Θα μεριμνήσει η Επιτροπή ώστε να υποβληθούν βραχυπρόθεσμα προτάσεις προς αποκατάσταση της ισορροπίας;

Απάντηση του κ. Fischler εξ ονόματος της Επιτροπής (15 Ιανουαρίου 1997)

Πράγματι, οι τιμές του ελαιολάδου στην Κοινότητα αυξήθηκαν σημαντικά. στη διάρκεια των δύο τελευταίων περιόδων εμπορίας, κυρίως λόγω της ξηρασίας η οποία έπληξε την Ισπανία και η οποία προκάλεσε μεγάλη μείωση της παραγωγής σ' αυτό το κράτος μέλος. Ευτυχώς, η κατάσταση αυτή φαίνεται ότι έχει λήξει εφόσον, αυτές τις δύο τελευταίες εβδομάδες, οι τιμές άρχισαν να πέφτουν και, χάρις στη συγκομιδή αυτής της περιόδου εμπορίας η οποία φαίνεται ικανοποιητική, αναμένεται ότι θα εξακολουθήσουν να πέφτουν, με συνέπεια τη βελτίωση της ανταγωνιστικότητας έναντι των διεθνών τιμών.

Πρέπει επίσης να υπενθυμίσουμε ότι, σύμφωνα με το άρθρο 20α του κανονισμού 136/66/ΕΟΚ όσον αφορά τη θέσπιση κοινής οργάνωσης αγοράς στον τομέα των λιπαρών ουσιών ((ΕΕ αριθ. B 172 της 30.9.1966. )), υφίσταται ήδη ένας μηχανισμός ενίσχυσης στον τομέα των κονσερβών ελαιολάδου.

Προς το παρόν, η ενίσχυση αυτή η οποία ονομάζεται «επιστροφή κατά την παραγωγή για το ελαιόλαδο το οποίο χρησιμοποιείται για την παρασκευή κονσερβών», τοποθετείται σε 67,18 ECU ανά 100 χιλιόγραμμα. Η εν λόγω επιστροφή αυτή αυξήθηκε κατά 5 ECU ανά 100 χιλιόγραμμα, στην αρχή της περιόδου εμπορίας 1995/1996, για να αντισταθμιστεί εν μέρει η προβλεπόμενη αύξηση των τιμών.

Από την άλλη πλευρά, όπως γνωρίζει ήδη το Αξιότιμο Μέλος του Κοινοβουλίου, η Επιτροπή μελετά την μεταρρύθμιση του τομέα, κατά την οποία θα ληφθούν υπόψη όλα όσα σχετίζονται με τη χρησιμοποίηση του ελαιολάδου για τις κονσέρβες.
ΓΡΑΠΤΗ ΕΡΩΤΗΣΗ αρ θ. 2464/96 του Anita POLLACK προς το Συμβούλ ο. Ανθρώπινα δικαιώματα στη Σρι Λάνκα



Επίσημη Εφημερίδα αριθ. C 105 της 03/04/1997 σ. 0008



ΓΡΑΠΤΗ ΕΡΩΤΗΣΗ E-2464/96 υποβολή: Anita Pollack (PSE) προς το (25 Σεπτεμβρίου 1996) Θέμα: Ανθρώπινα δικαιώματα στη Σρι Λάνκα Δεδομένου ότι εξακολουθεί ο εμφύλιος πόλεμος στη Σρι Λάνκα ποιά στοιχεία έχει η UNHCR ( Ύπατη Αρμοστεία Ηνωμένων Εθνών για τους Πρόσφυγες) προς υποστήριξη της δήλωσής της σχετικά με την επιστροφή των αιτούντων άσυλο της 3ης Φεβρουαρίου 1995 και 23ης Ιουνίου 1995 (αναφ. Σημείωμα του Συμβουλίου Ευρωπαϊκής Ένωσης της 15ης Ιανουαρίου 1996), βάσει της οποίας η κατάσταση όσον αφορά τα ανθρώπινα δικαιώματα για τους Ταμίλ βελτιώθηκε φτάνοντας ένα αποδεκτό επίπεδο; Απάντηση (13 Φεβρουαρίου 1997) Η θέση την οποία υποστηρίζει η UNHCR (Υπατη Αρμοστεία των Ηνωμένων Εθνών για τους Πρόσφυγες) περί τους κανόνες αποδοχής των αιτούντων άσυλο από το Σρι Λάνκα, θέση που κοινοποιήθηκε στο Συμβούλιο της Ευρωπαϊκής Ενωσης ύστερα από σχετική αίτηση, ορίζει ότι δεν υπάρχει ανάγκη αναθεώρησης της αντίστοιχης θέσης του Ιανουαρίου 1996. Οι νεότερες σημειωθείσες εξελίξεις, όπως είναι η εθελουσία μαζική επάνοδος των Τάμιλ στην υπό κυβερνητικό έλεγχο περιοχή της Τζάφνας, δεν επιτρέπει να περάσουν απαρατήρητες.
ΓΡΑΠΤΗ ΕΡΩΤΗΣΗ αρ θ. 2860/96 του Alex SMITH προς το Συμβούλ ο. Πρώτος αγωγός φυσικού αερίου TRANSCO



Επίσημη Εφημερίδα αριθ. C 105 της 03/04/1997 σ. 0030



ΓΡΑΠΤΗ ΕΡΩΤΗΣΗ P-2860/96 υποβολή: Alex Smith (PSE) προς το (17 Οκτωβρίου 1996) Θέμα: Πρώτος αγωγός φυσικού αερίου TRANSCO Προτίθεται το Συμβούλιο να ασκήσει πίεση στην βρετανική κυβέρνηση για να διακόψει τη μεταφορά φυσικού αερίου μέσω του πρώτου αγωγού TRANSCO - από τη Νοτιοδυτική Σκωτία στη Βόρεια Ιρλανδία - ο οποίος διέρχεται πλησίον της υποθαλάσσιας περιοχής του ρήγματος του BEAUFORT, όπου έχουν ποντισθεί και έχουν μετακινηθεί πλεονάζοντα πυρομαχικά και τοξικές χημικές ουσίες, έως ότου ολοκληρωθεί ο καθαρισμός της εν λόγω υποθαλάσσιας περιοχής; Απάντηση (13 Φεβρουαρίου 1997) Εφιστάται η προσοχή του Αξιότιμου Βουλευτή στο γεγονός ότι το ζήτημα αυτό δεν εμπίπτει στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-3573/96 υποβολή: Angela Billingham (PSE) προς την Επιτροπή (17 Δεκεμβρίου 1996)

Θέμα: Επείγουσα ιατρική περίθαλψη για πολίτες χωρών που δεν ανήκουν στην ΕΕ

Απαντώντας στην ερώτησή μου Ε-0630/96 ((ΕΕ C 322 της 28.10.1996, σελ. 3. )) σχετικά με την επέκταση της επείγουσας ιατρικής περίθαλψης, ώστε να καλύπτει και τους πολίτες χωρών που δεν ανήκουν στην ΕΕ, η Επιτροπή με πληροφόρησε ότι επρόκειτο, στη διάρκεια του 2ου εξαμήνου του 1996, να προωθήσει πρόταση για την επέκταση και σε πολίτες τρίτων χωρών των διατάξεων σχετικά με την επείγουσα ιατρική περίθαλψη και άλλα περιορισμένα δικαιώματα.

Έχει προωθήσει η Επιτροπή την πρότασή της αυτή;

Η έλλειψη επείγουσας ιατρικής περίθαλψης για πολίτες τρίτων χωρών, ενδέχεται να εμποδίζει τους εργοδότες τους να αποστέλλουν υπαλλήλους που ανήκουν στην κατηγορία αυτή, για προσφορά υπηρεσιών σε άλλο κράτος μέλος. Βασίζει η Επιτροπή στο άρθρο 59 της ΣΕΚ, σύμφωνα με το οποίο το Συμβούλιο μπορεί να αποφασίσει με ειδική πλειοψηφία επί προτάσεως της Επιτροπής, την πρότασή της για την επέκταση των διατάξεων του Κεφαλαίου (ελεύθερη κυκλοφορία υπηρεσιών) και στους πολίτες τρίτων χωρών που προσφέρουν υπηρεσίες και είναι εγκατεστημένοι στην Κοινότητα;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-3573/96 και E-3673/96 (31 Ιανουαρίου 1997)

Η Επιτροπή θεωρεί ότι τα άρθρα 51 και 235 της συνθήκης ΕΚ αποτελούν την κατάλληλη νομική βάση για την επέκταση σε πολίτες τρίτων χωρών των διατάξεων του κανονισμού (ΕΟΚ) αριθ. 1408/71 σχετικά με την πρόσβαση σε επείγουσα ιατρική περίθαλψη και άλλες περιορισμένες παροχές ((ΕΕ L 149, 5.7.1971 7 τελευταία έκδοση ΕΕ C 325, 10.12.1992. )). Τα εν λόγω άρθρα αποτελούν την τρέχουσα νομική βάση του κανονισμού (ΕΟΚ) αριθ. 1408/71.

Εντούτοις, δεν υπάρχει ομοφωνία μεταξύ των κρατών μελών σχετικά με το εάν τα άρθρα αυτά αποτελούν επαρκή νομική βάση για την σχετική επέκταση. Υπό τις συνθήκες αυτές, η Επιτροπή θεωρεί ότι είναι σκόπιμο να περιμένουμε την έκβαση των συζητήσεων που διεξάγονται στο πλαίσιο της διακυβερνητικής διάσκεψης σχετικά με τη νομική βάση του συντονισμού της κοινωνικής ασφάλισης πριν να υποβάλουμε πρόταση σχετικά με τους πολίτες τρίτων χωρών.
ΓΡΑΠΤΗ ΕΡΩΤΗΣΗ P-3492/96 υποβολή: Luigi Florio (UPE) προς την Επιτροπή (29 Νοεμβρίου 1996)

Θέμα: Ιταλικά τηλεοπτικά κανάλια και ανταγωνισμός

Στην Ιταλία υπάρχουν 8 τηλεοπτικά κανάλια πανεθνικής εμβέλειας, από τα οποία 3 είναι δημόσια (RAI TV) και 5 ιδιωτικά.

Τα τρία κανάλια της RΑΙ, μολονότι, επίσημα χαρακτηρισμένα ως «κρατικά», στην πραγματικότητα εκπέμπουν προγράμματα απόλυτα όμοια εκείνων της ιδιωτικής τηλεόρασης, με στόχο κυρίως την «θεαματικότητα» και το ανάλογο υψηλό ποσοστό διαφημίσεων.

Ωστόσο, η RΑΙ απολαμβάνει και ενός ετήσιου τέλους, η πληρωμή του οποίου είναι υποχρεωτική για όλους τους Ιταλούς που διαθέτουν τηλεοπτικό δέκτη, ανεξαρτήτως αν παρακολουθούν ή όχι τα προγράμματα της κρατικής τηλεόρασης.

Γνωρίζει η Επιτροπή αυτή την κατάσταση;

Θεωρεί ότι συνάδει με τους κανόνες του ανταγωνισμού και της ελεύθερης αγοράς;

Προέβη ποτέ η Επιτροπή σε επίσημα διαβήματα προκειμένου να υποχρεώσει την Ιταλία να τερματίσει αυτή τη στρεβλωτική για τους κανόνες του ανταγωνισμού κατάσταση;

Ή μήπως ήταν η ίδια η Επιτροπή που εξουσιοδότησε την Ιταλική Κυβέρνηση να καταβάλλει συστηματικά στη RΑΙ, μέσω του προαναφερθέντος μέσου, σημαντικές κρατικές ενισχύσεις;

Απάντηση του κ. Van Miert εξ ονόματος της Επιτροπής (13 Ιανουαρίου 1997)

Η Επιτροπή γνωρίζει ότι ο δημόσιος ιταλικός τηλεοπτικός οργανισμός Radiotelevisione italiana (RAI), ο οποίος διαχειρίζεται τρία τηλεοπτικά κανάλια, χρηματοδοτείται εν μέρει από υποχρεωτικές εισφορές των θεατών της ιταλικής τηλεόρασης. Η κρατική χρηματοδότηση για την τηλεόραση υπόκειται στην κανονική εφαρμογή των κανόνων κρατικής ενίσχυσης, περιλαμβανομένου του άρθρου 92 παράγραφος 3 σημείο δ της συνθήκης ΕΚ, το οποίο επιτρέπει στην Επιτροπή να θεωρήσει συμβιβάσιμη με την κοινή αγορά μια ενίσχυση που χορηγείται με σκοπό την προώθηση του πολιτισμού και της διατήρησης της πολιτιστικής κληρονομιάς, εφόσον μια τέτοια ενίσχυση δεν αλλοιώνει τους όρους των συναλλαγών και του ανταγωνισμού στην Κοινότητα σε βαθμό αντίθετο προς το κοινό ενδιαφέρον.

Το 1994 και 1995 η Επιτροπή πραγματοποίησε μελέτη για τη χρηματοδότηση της κρατικής τηλεόρασης στα κράτη μέλη. Σήμερα, στόχος της Επιτροπής είναι να επεκταθεί η μελέτη αυτή στα νέα κράτη μέλη και στη Νορβηγία, το Λίχτενσταιν και την Ισλανδία, προκειμένου να υπολογιστούν όλα τα στοιχεία που περιλαμβάνει η χρηματοδότηση των κρατικών τηλεοπτικών οργανισμών στις χώρες που συμμετέχουν στη συμφωνία για τον Ευρωπαϊκό Οικονομικό Χώρο.

Στο πλαίσιο των κανόνων για τις κρατικές ενισχύσεις, η Επιτροπή θα λαμβάνει στο εξής αποφάσεις για κάθε περίπτωση χωριστά. Η Επιτροπή πήρε τη πρώτη της απόφαση τον Οκτώβριο του 1996.Στην απόφαση αυτή αναφέρεται ότι η χρηματοδότηση του πορτογαλικού παδιοτηλεοπτικού οργανισμού (RTP) αποτελούνε αντιστάθμιση για την υποχρέωση παροχής δημόσιας υπηρεσίας που έχει επιβληθεί στον RTP. Κατά συνέπεια, μια τέτοια χρηματοδότηση δεν συνιστά κρατική ενίσχυση με την έννοια του άρθρου 92 παράγραφος 1 της συνθήκης ΕΚ.
ΓΡΑΠΤΗ ΕΡΩΤΗΣΗ E-3511/96 υποβολή: Gianni Tamino (V), Daniel Cohn-Bendit (V) και Carlo Ripa di Meana (V) προς την Επιτροπή (9 Δεκεμβρίου 1996)

Θέμα: Η νομοθεσία της ΕΕ για την ασφάλεια στον τόπο εργασίας εφαρμόζεται και στον επαγγελματικό αθλητισμό (βλ. «υπόθεση Bosman»)

Στα μέσα Νοεμβρίου 1996 απεβίωσε, ύστερα από μια συνάντηση πυγμαχίας στο πλαίσιο του ιταλικού πρωταθλήματος επαγγελματικής πυγμαχίας μέσων βαρών, ο πυγμάχος Fabrizio De Chiara. Από την καθιέρωση του επαγγελματισμού στην πυγμαχία όπου δεν προβλέπεται η υποχρέωση χρησιμοποίησης προστατευτικού κράνους και οι συναντήσεις διαρκούν έως και δώδεκα γύρους, έχουν σημειωθεί περισσότερες από 500 περιπτώσεις θανάτου οφειλόμενου άμεσα στον αγώνα πυγμαχίας και αμέτρητα ατυχήματα. Στην ερασιτεχνική πυγμαχία υπάρχει η υποχρέωση χρησιμοποίησης προστατευτικού κράνους κατά τον αγώνα, ο όποίος έχει κατ' ανώτατο όριο διάρκεια τριών γύρων των 3 λεπτών ο καθένας. Τα μέτρα αυτά μειώνουν σημαντικά τους κινδύνους σοβαρών ατυχημάτων, παρόλο που δεν τους εξαλείφουν. Και άλλα αγωνίσματα θα μπορούσαν να γίνουν ασφαλέστερα με την εφαρμογή αυστηρότερων κανόνων, όπως π.χ. οι ποδηλατικοί αγώνες, εάν καθιερωνόταν η υποχρέωση χρησιμοποίησης κράνους.

Στην «υπόθεση Bosman» διευκρινίστηκε ότι το κοινοτικό δίκαιο σχετικά με την ελεύθερη κυκλοφορία των εργαζομένων εφαρμόζεται και στον επαγγελματικό αθλητισμό, όταν αυτός ασκείται στο έδαφος της Ένωσης.

Η κοινοτική νομοθεσία για την ασφάλεια στον τόπο εργασίας εφαρμόζεται και στον επαγγελματικό αθλητισμό;

Η κοινοτική νομοθεσία για την ασφάλεια στον τόπο εργασίας, ο οποίος για τον πυγμάχο είναι το ρινγκ, για τον ποδηλάτη ο δρόμος κλπ., δεν θα επέβαλλε περιοριστικότερες ρυθμίσεις, οι οποίες στο χώρο της επαγγελματικής πυγμαχίας θα συνεπάγονταν, μεταξύ άλλων, την υποχρέωση χρησιμοποίησης προστατευτικού κράνους και σημαντική μείωση της διάρκειας των αγώνων, στο χώρο των ποδηλατικών αγώνων θα επέβαλαν το κράνος κλπ.;

Απάντηση του κ. Flynn εξ ονόματος της Επιτροπής (27 Ιανουαρίου 1997)

Οι οδηγίες για την υγεία και ασφάλεια των εργαζομένων στο χώρο εργασίας εφαρμόζονται αφενός στο σύνολο των τομέων δραστηριότητας, ιδίως στις εκπαιδευτικές δραστηριότητες και τις δραστηριότητες ψυχαγωγίας, και αφετέρου, στο σύνολο των εργαζομένων, όπως ορίζονται στο άρθρο 3 της οδηγίας-πλαίσιο 89/391/ΕΟΚ σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία ((Ε.Ε. L 183 της 29.6.1989. )).

Υπό τους όρους αυτούς, οι αθλητές δεν καλύπτονται από τις οδηγίες παρά μόνο εφόσον απασχολούνται πραγματικά από έναν εργοδότη ο οποίος έχει σχέση εργασίας μαζί τους. Αντιθέτως, δεν καλύπτονται εφόσον είναι ανεξάρτητοι επαγγελματίες.

Στην περίπτωση των αθλητών που έχουν την ιδιότητα του εργαζομένου με την έννοια της οδηγίας 89/391/ΕΟΚ, ο εργοδότης υποχρεούται να πραγματοποιήσει αξιολόγηση των κινδύνων και να λάβει, βάσει της αξιολόγησης αυτής, όλα τα απαραίτητα μέτρα για την προστασία της ασφάλειας και της υγείας των εργαζομένων, και μάλιστα να τους διαθέσει ατομικό προστατευτικό εξοπλισμό, κατάλληλο για την αποφυγή των κινδύνων που διατρέχουν.
ΓΡΑΠΤΗ ΕΡΩΤΗΣΗ E-2903/96 υποβολή: Jan Sonneveld (PPE) και Bartho Pronk (PPE) προς την Επιτροπή (31 Οκτωβρίου 1996)

Θέμα: Αδήλωτα αλιεύματα στη Μεγάλη Βρετανία

1. Έχει ενημερωθεί η Επιτροπή ότι στην εκπομπή του δελτίου ειδήσεων του BBC της 6ης Οκτωβρίου 1996 μεταδόθηκε ανταπόκριση με θέα απάτη στον τομέα αλιείας στη Μεγάλη Βρετανία;

2. Έχει πληροφορηθεί η Επιτροπή το γεγονός ότι στην ανταπόκριση έγινε λόγος για το 25% του εμπορίου αλιείας το οποίο διεξάγεται εκτός του επίσημου δικτύου;

3. Μπορεί να επιβεβαιώσει η Επιτροπή τα ως άνω στοιχεία; Εάν όχι, μπορεί η Επιτροπή να αναθέσει τη διεξαγωγή έρευνας για τα «αδήλωτα» αλιεύματα στη Μεγάλη Βρετανία και να ενημερώσει σχετικώς το Ευρωπαϊκό Κοινοβούλιο;

4. Προτίθεται η Επιτροπή να βοηθήσει την κυβέρνηση της Μεγάλης Βρετανίας ώστε να θέσει υπό έλεγχο το θέμα των αδήλωτων αλιευμάτων και μάλιστα υπό το πρίσμα των επιτυχιών που σημειώθηκαν σχετικώς στην Ολλανδία;

Aπάντηση της κας Bonino εξ ονόματος της Επιτροπής (5 Δεκεμβρίου 1996)

1. Η Επιτροπή γνωρίζει το πρόγραμμα το οποίο αναφέρει το Αξιότιμο Μέλος του Κοινοβουλίου και το γεγονός ότι περισσότερο από το 25% του εμπορίου αλιείας διεξάγεται εκτός του επισήμου δικτύου.

2. Η Επιτροπή δεν είναι σε θέση να επιβεβαιώσει την ποσότητα των ψαριών τα οποία αναφέρονται στο πρόγραμμα αυτό γιατί δεν έχουν καταγραφεί σύμφωνα με τους κοινοτικούς κανόνες. Σύμφωνα με διαθέσιμες πληροφορίες τις οποίες έχει η Επιτροπή η ποσότητα αυτή θα πρέπει να είναι μάλλον σημαντική.

Πράγματι, η Επιτροπή έχει την άποψη ότι το εφαρμοζόμενο σύστημα ελέγχου δεν είναι απολύτως αποτελεσματικό για να ανταποκριθεί στην κατάσταση αυτή όπου οι αλιευτικές ικανότητες υπερβαίνουν κατά μεγάλο βαθμό τις διαθέσιμες αλιευτικές δυνατότητες.

3. Το θέμα γενικά των μη καταγεγγραμμένων εκφορτώσεων στα λιμάνια του Ηνωμένου Βασιλείου και ιδιαίτερα στη Σκωτία έχει εξεταστεί κατά το παρελθόν τόσο από την Επιτροπή όσο και από τις εθνικές υπηρεσίες ελέγχου (1994-1995) και τονισθεί στην έκθεση της Επιτροπής όσον αφορά την παρακολούθηση και εποπτεία της κοινής αλιευτικής πολιτικής ((Έγγρ. COM(96) 100 τελικό )).

4. Η Επιτροπή, κατά τις αποστολές προς το Ηνωμένο Βασίλειο, εξακολουθεί να παρακολουθεί τις προσπάθειες τις οποίες καταβάλλουν οι εθνικές αρχές ελέγχου να αντισταθμίσουν την πρακτική αυτή.
ΓΡΑΠΤΗ ΕΡΩΤΗΣΗ E-2620/96 υποβολή: Gerhard Schmid (PSE) προς την Επιτροπή (14 Οκτωβρίου 1996)

Θέμα: Αποφάσεις της Επιτροπής αριθ. 96/239/ΕΚ, 96/362/ΕΚ και 96/449/ΕΚ

Με τις αποφάσεις της αριθ. 96/239/ΕΚ ((ΕΕ L 78 της 28.3.1996, σελ. 47. )), 96/362/ΕΚ ((ΕΕ L 139 της 12.6.1996, σελ. 17. )) και 96/449/ΕΚ ((ΕΕ L 184 της 24.7.1996, σελ. 43. )) η Επιτροπή επιτρέπει, με την προϋπόθεση της τήρησης μιας αυστηρής διαδικασίας, την εξαγωγή ζελατίνης από βρετανικά βόδια.

1. Πόσες επιχειρήσεις του Ηνωμένου Βασιλείου έχουν δηλώσει έως τώρα ότι είναι σε θέση να ικανοποιήσουν τις αυστηρές αυτές προδιαγραφές επεξεργασίας της ζελατίνης;

2. Ποιος ελέγχει την τήρηση των εν λόγω προδιαγραφών στις επιχειρήσεις αυτές;

3. Ποια είναι τα αποτελέσματα των εν λόγω ελέγχων, και πού μπορεί κανείς να τα δει;

Απάντηση του κ. Fischler εξ ονόματος της Επιτροπής (18 Νοεμβρίου 1996)

1. Καμμία.

2. Κάθε επιχείρηση που επιθυμεί να παράγει ζελατίνη από ζώα που έχουν σφαγεί στο Ηνωμένο Βασίλειο, με σκοπό την παράδοση σε άλλα κράτη μέλη ή σε τρίτες χώρες, δύναται να ασκήσει τις εν λόγω δραστηριότητες μόνο εφόσον λειτουργεί κάτω από επίσημο κτηνιατρικό έλεγχο και σύμφωνα με τους όρους του παραρτήματος της απόφασης 96/239/ΕΚ της Επιτροπής όπως τροποποιήθηκε με την απόφαση 96/362/ΕΚ της Επιτροπής. Επιπλέον, πριν από την αποστολή της ζελατίνης από την εν λόγω επιχείρηση, η Επιτροπή πρέπει να διεξάγει επιθεώρηση με σκοπό τον έλεγχο της εφαρμογής των διατάξεων της απόφασης. Στη συνέχεια, η ημερομηνία κατά την οποία δύναται να αρχίσει η αποστολή, θα καθορίζεται από την Επιτροπή μετά από διαβούλευση με τα κράτη μέλη στο πλαίσιο της Μόνιμης Κτηνιατρικής Επιτροπής.

3. Δεδομένου ότι δεν έχει ζητήσει άδεια καμμία επιχείρηση, δεν έχει διεξαχθεί ο εν λόγω έλεγχος.
ΓΡΑΠΤΗ ΕΡΩΤΗΣΗ E-2402/96 υποβολή: Hiltrud Breyer (V) προς την Επιτροπή (6 Σεπτεμβρίου 1996)

Θέμα: Απόφαση 94/730/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση γενετικά τροποποιημένων φυτών - Αντίθεση με τον κανονισμό (ΕΟΚ) αριθ. 2092/91

1. Πώς μπορεί να εφαρμοσθεί ο κανονισμός (ΕΟΚ) αριθ. 2092/91 ((EE L 198 της 22.07.1991, σελ. 1 )), εφόσον η παράγραφος 6.1 του παραρτήματος της απόφασης 94/730/ΕΚ ((EE L 292 της 12.11.1994, σελ. 31 )) προβλέπει ότι δεν χρειάζεται υποχρεωτικά να κοινοποιούνται πληροφορίες π.χ. σχετικά με τα σημεία ελευθέρωσης;

2. Υπήρχε συμφωνία μεταξύ Συμβουλίου και Επιτροπής για την απαγόρευση της χρήσης γενετικά τροποποιημένων οργανισμών στην οικολογική γεωργία. Σε περίπτωση μη κοινοποίησης σύμφωνα με την παράγραφο 6.1 δεν υπάρχει εξασφάλιση για μια εκμετάλλευση που εφαρμόζει οικολογικές μεθόδους.

Πώς κρίνει η Επιτροπή το πρόβλημα αυτό;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 και E-2405/96 (14 Οκτωβρίου 1996)

Οι απαντήσεις στις ανωτέρω γραπτές ερωτήσεις αναδεικνύουν ορισμένα τεχνικά και νομικά προβλήματα σχετικά με την εφαρμογή της οδηγίας 90/220/ΕΟΚ ((ΕΕ αριθ. L 117 της 8.5.1990. )) και ιδίως σχετικά με τις ρυθμίσεις εισαγωγής των απλοποιημένων διαδικασιών.

Η Επιτροπή εξετάζει την εφαρμογή της εν λόγω οδηγίας, αφότου ετέθη σε ισχύ, προκειμένου να συντάξει και δημοσιοποιήσει έκθεση η οποία θα διαβιβαστεί στο Εύρωπαϊκό Κοινοβούλιο και στο Συμβούλιο.

Στο πλαίσιο αυτό θα εξεταστούν τα ερωτήματα που θέτει το αξιότιμο μέλος του Κοινοβουλίου και η Επιτροπή θα λάβει υπόψη τα θιγόμενα σημεία.
ΓΡΑΠΤΗ ΕΡΩΤΗΣΗ E-3160/96 υποβολή: Mary Banotti (PPE) προς την Επιτροπή (22 Νοεμβρίου 1996)

Θέμα: Ερυθρό δελτίο τύπου

Θα μπορούσε μήπως να εξηγήσει η Επιτροπή για ποιόν λόγο ο Προϊστάμενος της Υπηρεσίας Τύπου της Επιτροπής έλαβε τη σοβαρή απόφαση να απαγορεύσει την πρόσβαση στην καθημερινή ενημέρωση τύπου σε δημοσιογράφους εφοδιασμένους με το ερυθρό δελτίο τύπου της Διεθνούς Ομοσπονδίας Δημοσιογράφων (ΙFJ), τη στιγμή που η IFJ αναγνωρίζεται επισήμως από την Επιτροπή ως αρμόδια και αντιπροσωπευτική ομοσπονδία δημοσιογράφων με την κατακύρωση του PHARE και άλλων συμβολαίων και με τη συμμετοχή δημοσιογράφων της σε ομάδες καθοδήγησης και εργασίας της ίδιας της Επιτροπής;

Απάντηση του κ. Santer εξ ονόματος της Επιτροπής (12 Δεκεμβρίου 1996)

Όλοι οι επαγγελματίες δημοσιογράφοι έχουν πρόσβαση στην αίθουσα τύπου της Επιτροπής.

Η καθημερινή είσοδος στην αίθουσα τύπου της Επιτροπής διέπεται από τη διαπίστευση των επαγγελματιών δημοσιογράφων στην Επιτροπή, το Κοινοβούλιο και το Συμβούλιο. Η έκδοση διαπιστευτηρίου βασίζεται σε μια σειρά κριτηρίων, μεταξύ των οποίων συγκαταλέγεται η κατοχή εθνικού δελτίου τύπου για τις χώρες όπου υπάρχει τέτοιου είδους δελτίο. Όσον αφορά τις χώρες στις οποίες δεν υφίσταται τέτοιο δελτίο, λαμβάνονται υπόψη ισότιμα έγγραφα όπως το δελτίο της Διεθνούς Ομοσπονδίας Δημοσιογράφων. Η πρόσβαση των διερχόμενων δημοσιογράφων στην αίθουσα τύπου ρυθμίζεται κατά τρόπο ανάλογο.
ΓΡΑΠΤΗ ΕΡΩΤΗΣΗ E-2796/96 υποβολή: Cristiana Muscardini (NI) προς την Επιτροπή (21 Οκτωβρίου 1996)

Θέμα: Υπερφορολόγηση μικρομεσαίων επιχειρήσεων

Οι μικρομεσαίες επιχειρήσεις, η παρουσία των οποίων είναι σημαντική στις χώρες της Ένωσης, στην Ιταλία διανύουν και πάλι περίοδο σοβαρής ύφεσης, που οφείλεται, μεταξύ άλλων, σε λόγους εσωτερικής πολιτικής και, σε ορισμένες περιπτώσεις, αναγκάζει τον επιχειρηματία να κλείσει την επιχείριση.

Η φοροαπαλλαγή των επανεπενδυόμενων κερδών, τουλάχιστον για τα πρώτα τρία ή πέντε χρόνια, ή η αναθεώρηση των φορολογητέων βάσεων, θα μπορούσε να αποτελέσει ισχυρή ώθηση για την αναγέννηση της οικονομίας και, κατά συνέπεια, της χώρας.

Μπορεί η Επιτροπή να διερευνήσει την κατάσταση στην Κοινότητα στον τομέα αυτό, προτείνοντας στις κυβερνήσεις τις ανωτέρω ή, ενδεχομένως, άλλες λύσεις; Αντίθετα, σε περίπτωση που η κατάσταση αυτή επικρατεί μόνο σε ορισμένες χώρες, ποια μέσα διαθέτει η Επιτροπή ώστε να υποχρεώσει τα κράτη να καθιερώσουν μείωση των διοικητικών επιβαρύνσεων, και τούτο, σε σχέση με μία από τις πρωταρχικές δράσεις που περιλαμβάνεται και στην έκθεση που εξέτασε το Ευρωπαϊκό Συμβούλιο της Μαδρίτης πέρυσι;

Απάντηση του κ. Παπουτσή εξ ονόματος της Επιτροπής (3 Δεκεμβρίου 1996)

Η Επιτροπή, στην έκθεσή της προς το Ευρωπαϊκό Συμβούλιο της Μαδρίτης, σχετικά με τις μικρομεσαίες επιχειρήσεις (ΜΜΕ) ((CSE(95) 2087. )),σύστησε στα κράτη μέλη να αναπτύξουν μια τολμηρή στρατηγική, διοικητικής και ρυθμιστικής απλοποίησης, υπέρ των ΜΜΕ,συμπεριλαμβανομένου ενός απλοποιημένου συστήματος Φ.Π.Α. Επιπλέον, η Επιτροπή, ζήτησε να αναλάβουν τα κράτη μέλη, πειστική πρωτοβουλία, για να καταστεί η χρηματοδότηση, μέσω έκδοσης μετοχών, για τις ΜΜΕ ελκυστικότερη από τη χρηματοδότηση μέσω δανείων, βελτιώνοντας έτσι την οικονομική σταθερότητά τους, και το ποστοστό επιβίωσής τους κάτω από δύσκολες οικονομικές συνθήκες. Επιπλέον, στο νέο ολοκληρωμένο πρόγραμμα για τις ΜΜΕ και τον τομέα της βιοτεχνίας ((COM(96)329 τελικό. )) και το τρίτο πολυετές πρόγραμμα για τις ΜΜΕ ((COM (96) 98 τελικό. )) τονίζεται η ανάγκη να συνεχιστεί, σύμφωνα με την αρχή της επικουρικότητας, η διάδοση της καλύτερης πρακτικής στην απλούστευση και τη βελτίωση του φορολογικού, διοικητικού και ρυθμιστικού περιβάλλοντος για τις ΜΜΕ.

Επιπλέον, η Επιτροπή υπογραμμίζει τη σημασία της συνέχισης της εργασίας για την νέα, σφαιρική προσέγγιση στις φορολογικές πολιτικές που καθορίζονται στο έγγραφο μελέτης της «Η φορολογία στην Ευρωπαϊκή Ένωση « ((SEC (96) 487. )). Με την προοπτική αυτή, στην έκθεση της Επιτροπής, σχετικά με την εξέλιξη των φορολογικών συστημάτων στην Ευρωπαϊκή Ένωση ((COM (96)546. )), συνιστάται καλύτερος συντονισμός των φορολογικών πολιτικών, με τη συνέχιση της εργασίας των εκπροσώπων που συμμετέχουν στις εργασίες της ομάδας υψηλού επιπέδου, επί των φορολογικών υποθέσεων, και τη δημιουργία ενός μόνιμου φόρουμ, όπου τα κράτη μέλη και η Επιτροπή θα μπορούν να μοιράζονται τις πληροφορίες και να προβαίνουν σε επισκόπηση των φορολογικών πολιτικών. Ένας από τους τομείς που προσδιορίζονται για τη συζήτηση στην ομάδα, είναι η απλοποίηση του φορολογικού περιβάλλοντος για τις ΜΜΕ και άλλες επιχειρήσεις.